Flere Formel 1-hold er lukningstruede – Ekstra Bladet
Tirsdag d. 1. apr. 2014 - kl. 11:14 0
Flere Formel 1-hold er lukningstruede
Flere Formel 1-hold har kniven for struben og truet af lukning på grund af pengemangel
Formel 1-test Bahrain. Marco Sørensen bliver reserve -og udviklingskører for Lotus Formel 1-hold i denne sæson. Fra højre er det: Marco Sørensen (DK), Charles Pic (F), Romain Grosjean (F), Pastor Maldonado (Venezuela), Nicolas Prost (F) (Foto: Jan Sommer)
KUALA LUMPUR (Ekstra Bladet): Selv om Lotus har fået en ny bankforbindelse i form af Saxo Bank er det tidligere Renault-team lukningstruet sammen med Sauber og Williams.
Den dystre spådom er fremsat af præsidenten for FIA, Jean Todt, teamchef for Ferrari i Michael Schumachers velmagtsdage med fem VM-titler på stribe.
Mens Lotus ifølge snakken har gammel gæld på 100 mio. kr. – bl.a. manglende bonus til eksverdensmester Kimi Räikkönen – har hverken Sauber eller Williams endnu ’fuldt’ budget til 2014-sæsonen, så de tre styrer mod fallit.
Omkostninger i vejret
Årsagen til, at præsidenten – støttet af Formel 1-bossen, Bernie Ecclestone – er kommet på banen med den foruroligende udmelding, som i sidste ende kan true Formel 1, er, at d’herrer vil have teamene til at indgå en budgetaftale.
Der skal loft over, hvor mange penge der må bruges, selv om det kan blive svært at styre, fordi bl. a. Mercedes, Ferrari og McLaren er bilproducenter.
Omkostningerne er løbet i vejret, men det har ikke været nok, at Sauber og Williams har haft medvind på sponsorsiden.
Det schweiziske team landede med ansættelsen af Esteban Gutierrez en del af de annullerede telefonpenge fra Mexico tiltænkt McLaren, som røg med fyringen af Sergio Perez på bekostning af Kevin Magnussen.
Og kort før sæsonstarten fik Williams en af motorsportens gamle sponsorer, Martini, tilbage på banen, men med budgetter på henholdsvis 675 mio. kr. og 835 mio. kr. skal der findes pænt mange penge.
Formel 119. apr. 2014 - kl. 15:44